Orlaivių registracija
Orlaivių registracija – tai specialių raidžių ir numerių derinys, rašomas ant visų orlaivių šono, siekiant juos identifikuoti. Kariniai orlaiviai žymimi pagal kiekvienos šalies atskirai nustatomas taisykles - pvz. JAV - pagal uodegos kodą ir serijos numerį, Lietuvoje - dviženkliu skaitmeniu (tarpukariu - triženkliu) pagal eilės numerį. Tarptautinės civilinės aviacijos organizacijos Čikagos konvencija nustato, kad visi orlaiviai privalo būti registruoti nacionalinės aviacijos agentūros ir viso orlaivio naudojimo metu turėti registracijos dokumentus. Kai kurios nacionalinės agentūros reikalauja, kad specialioje orlaivio fiuzeliažo vietoje ant nedegančios lentelės būtų pažymėtas registracijos numeris – tai siekiama, kad avarijos ar kitų panašių įvykių metu būtų lengviau atpažinti orlaivį. Nors kiekvienas orlaivis žymimas atskiru numeriu, paprastai egzistuoja galimybė numerius keisti. Tai gali būti daroma, kai orlaivis parduodamas, sunaikinamas ar sandėliuojamas. Taip pat orlaivių registracijos numeris gali keistis dėl naujų savininkų, registracijos teisės ar esant kitoms panašioms situacijoms. Lietuvos Respublikos teisės aktai leidžia keisti orlaivio registracijos numerius nenurodant priežasties.